**สมบัติ ยะสินธุ์** (เกิด 16 กุมภาพันธ์ พ.ศ. 2508) สมาชิกสภาผู้แทนราษฎรจังหวัดแม่ฮ่องสอน เขต 2 สังกัดพรรคประชาธิปัตย์ 3 สมัย และรองหัวหน้าพรรคประชาธิปัตย์ ดูแลพื้นที่ภาคเหนือ อดีตรองนายกองค์การบริหารส่วนจังหวัดแม่ฮ่องสอน อดีตสมาชิกสภาจังหวัดแม่ฮ่องสอน 3 สมัย

ประวัติ
-------

สมบัติ ยะสินธุ์ เกิดเมื่อวันที่ 16 กุมภาพันธ์ พ.ศ. 2508 ในครอบครัวของเกษตรกร เป็นบุตรของนายบุญทรัพย์ และนางเกี๋ยงคำ ยะสินธุ์ ชีวิตส่วนตัวได้สมรสกับนางพรทิพย์ ยะสินธุ์ มีบุตร 4 คน คือ กรินทร์ ยะสินธุ์ กษิดิศ ยะสินธุ์ กษิดิ์เดช ยะสินธุ์ และ ด.ช.กฤติเดช ยะสินธุ์ โดยสมบัติ ยะสินธุ์ เป็นเพื่อนรักกับ อัครเดช วันไชยธนวงศ์ นายกองค์การบริหารส่วนจังหวัดแม่ฮ่องสอน

การศึกษา
--------

สมบัติ ยะสินธุ์ จบการศึกษาชั้นมัธยมศึกษาตอนปลาย จากโรงเรียนวิมุตยารามพิทยากร ระดับปริญญาตรี สาขาบริหารงานบุคคล จากมหาวิทยาลัยพายัพ และปริญญาโท สาขาบริหารธุรกิจ จากมหาวิทยาลัยเชียงใหม่

การทำงาน
--------

สมบัติ ยะสินธุ์ เคยเป็นสมาชิกสภาองค์การบริหารส่วนจังหวัดแม่ฮ่องสอน 3 สมัย และได้รับตำแหน่งสูงสุดคือ รองนายกองค์การบริหารส่วนจังหวัดแม่ฮ่องสอน ต่อมาในการเลือกตั้ง พ.ศ. 2550 ได้ลงสมัคร ส.ส.ในพื้นที่จังหวัดแม่ฮ่องสอน และได้รับการเลือกตั้งเป็นสมาชิกสภาผู้แทนราษฎรเพียงคนเดียวของพรรคประชาธิปัตย์ ในเขตภาคเหนือตอนบน (ต่อมาในการเลือกตั้งซ่อม ได้มีสมาชิกเพิ่มขึ้นอีก 1 คน คือ ขยัน วิพรหมชัย) โดยสามารถเอาชนะอดีตสมาชิกสภาผู้แทนราษฎรอีก 3 คน

ในการเลือกตั้ง พ.ศ. 2554 สมบัติ ยะสินธุ์ ได้ลงสมัครรับเลือกตั้งในพื้นที่เดิม สามารถเอาชนะอดีตสมาชิกสภาผู้แทนราษฎรอีก 3 คน คือ นายปัญญา จีนาคำ นายอดุลย์ วันไชยธนวงศ์ และนายสมบูรณ์ ไพรวัลย์ และเป็น ส.ส.เพียงคนเดียวในเขตพื้นที่ 9 จังหวัดภาคเหนือตอนบน ที่ไม่ได้สังกัดพรรคเพื่อไทย

ในปี พ.ศ. 2561 สมบัติ ยะสินธุ์ เป็นคนจุดประกายให้ นพ.วรงค์ เดชกิจวิกรม อดีตส.ส.พิษณุโลก ลงชิงตำแหน่งหัวหน้าพรรคจากนายอภิสิทธิ์ เวชชาชีวะ อดีตหัวหน้าพรรคประชาธิปัตย์ ในนาม กลุ่มประชาชื่น ก่อนจะพ่ายแพ้ให้กับนายอภิสิทธิ์ เวชชาชีวะ โดยผลการหยั่งเสียงเลือกตั้งหัวหน้าพรรคประชาธิปัตย์ ได้ประกาศว่า นายอภิสิทธิ์ เวชชาชีวะ ได้เป็นหัวหน้าพรรคประชาธิปัตย์ ด้วยคะแนน 67,505 คะแนน ขณะที่ นายแพทย์วรงค์ เดชกิจวิกรม ได้ 57,689 คะแนน นายอลงกรณ์ พลบุตร ได้ 2,285 คะแนน 

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 นายสมบัติ ลงสมัครรับเลือกตั้งในสังกัดพรรคประชาธิปัตย์เช่นเดิม แต่แพ้ให้กับนายปัญญา จีนาคำ จากพรรคพลังประชารัฐ

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 นายสมบัติ ลงสมัครรับเลือกตั้งในสังกัดพรรคประชาธิปัตย์เช่นเดิม และได้ย้ายพื้นที่ไปลงสมัครรับเลือกตั้งในพื้นที่แม่ฮ่องสอน เขต 2 สามารถเอาชนะผู้สมัครจากพรรคการเมืองอื่น ได้เป็น ส.ส.พรรคประชาธิปัตย์เพียงคนเดียวในภาคเหนือของประเทศไทย

### สมาชิกสภาผู้แทนราษฎร

* การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 จังหวัดแม่ฮ่องสอน สังกัดพรรคประชาธิปัตย์
* การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 จังหวัดแม่ฮ่องสอน สังกัดพรรคประชาธิปัตย์
* การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 จังหวัดแม่ฮ่องสอน สังกัดพรรคประชาธิปัตย์

ตำแหน่งปัจจุบัน
---------------

**●สมาชิกสภาผู้แทนราษฎร จังหวัดแม่ฮ่องสอน**

**●รองหัวหน้าพรรคประชาธิปัตย์ (ภาคเหนือ)**

**●รองประธานคณะกรรมาธิการการบริการจัดการทรัพยากรน้ำ คนที่ 5**

**●รองประธานคณะกรรมาธิการพิจารณาร่าง พ.ร.บ.งบประมาณรายจ่าย ประจำปี 2567**

ตำแหน่งที่เคยได้รับ
-------------------

●อดีตสมาชิกสภาผู้แทนราษฎร จังหวัดแม่ฮ่องสอน 2 สมัย 

●อดีตสมาชิกสภาองค์การบริหารส่วนจังหวัดแม่ฮ่องสอน 3 สมัย

●อดีตรองนายกองค์การบริหารส่วนจังหวัดแม่ฮ่องสอน

●คณะกรรมาธิการวิสามัญพิจารณาร่างพระราชบัญญัติมหาวิทยาลัยพะเยา ปี พ.ศ. 2553

●คณะที่ปรึกษารัฐมนตรีว่าการกระทรวงเกษตรและสหกรณ์ (นายเฉลิมชัย ศรีอ่อน)

●คณะที่ปรึกษารัฐมนตรีช่วยว่าการกระทรวงมหาดไทย (นายนิพนธ์ บุญญามณี)

●สมาชิกสภาผู้แทนราษฏรจังหวัดแม่ฮ่องสอนเขต 2 พรรคประชาธิปัตย์

เครื่องราชอิสริยาภรณ์
---------------------

* พ.ศ. 2556 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
* พ.ศ. 2553 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)

อ้างอิง
-------

1. ↑  แนวหน้าเลือกตั้ง '50[*ลิงก์เสีย*]
2. ↑  บัญชีแสดงรายการทรัพย์สินและหนี้สินของสมบัติ ยะสินธุ์[*ลิงก์เสีย*]
3. ↑  "แค้นสั่งฟ้า" ชิงประมุข ปชป.
4. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๖ เก็บถาวร 2022-04-06 ที่ เวย์แบ็กแมชชีน, เล่ม ๑๓๐ ตอนที่ ๓๐ ข หน้า ๑๓, ๖ ธันวาคม ๒๕๕๖
5. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๓ เก็บถาวร 2022-11-28 ที่ เวย์แบ็กแมชชีน, เล่ม ๑๒๗ ตอนที่ ๑๔ ข หน้า ๖๑, ๘ ธันวาคม ๒๕๕๓

แหล่งข้อมูลอื่น
---------------

* สมาชิกสภาผู้แทนราษฎร ชุดที่ 23[*ลิงก์เสีย*]